Ommietafel is Afrikaans cool
Lekker mense, goeie kos en glasies Bolandvog, sit alles ommietafel en dan leer ons baie van mekaar.
Vrydagaand 12 Augustus het weer gewys dat goed is om te luister.
Ek was deel van ’n paneel wat inleidend gesels het oor die taal, of tale, waarin ’n mens jou kinders groot maak en skool toe stuur. Ons het ingelei, maar toe Sedick Crombie, die gesprekleier die vloer oopstel, kyk, toe kook die gesprek.
Gelukkig was daar goeie joernaliste wat die gesprek sal saamvat, so ek kon agteroor sit en my verlekker in die tale wat ons in Afrikaans praat.
Oor een ding is daar saamgestem: Afrikaans se komvandaan is ’n bastertaal met baie, baie invloede. Hierdie verbastering word ook gevier by die Taalmonument.
Ons jongmense bly indrukwekkend. Hulle het nie die bagasie van die verlede nie, maar hulle weet hoe dit is om Afrikaans te wees in ’n omgewing waar Engels al hoe meer dominant is. Hulle oplossing? Hulle praat albei, plus nog ander tale.
Jare terug was die Taalmonument ’n steen des aanstoots, maar nie meer nie. Onder leiding van Isabeau Botha (links) het die Taalmonument vernuwe; dit is nou ’n warm, inklusiewe ruimte wat ons diversiteit vier.
Sedick Crombie (regs), wat Vrydagaand in beheer was, het die vele stemme in die gehoor laat saampraat. Ek het dit baie geniet om almal se insette te hoor.
Twee lede van die paneel: Liezel van Beek (links, ‘n sakevrou) het gesels oor haar tyd in Taiwan waar sy Engels gegee het. Sabina Dumas (regs, ’n onderwyser) het ’n baie mooi beeld gebruik; sy sê Afrikaans is soos ’n geskenkpakkie wat nie toegeplak is nie, daar is altyd plek vir nog iets om ingevoeg te word.
Dr. Danny Titus (Uitvoerende Direkteur: Kultuur by die ATKV) was ook deel van die paneel. Hier deel hy ’n ligte oomblik met Amanda de Stadler, hoof van die Vriende van Afrikaans (VVA), ’n divisie van die ATKV. By hulle is Benjamin Bock, bestuurder van die erfenisprojekte by die ATKV.
Dankie aan die VVA en aan die Taalmonument. Dit was lekker om te luister! Besoek die Taalmonument, dis deesdae ‘n cool plek om te wees.
Besoek gerus die Taalmuseum ook. Dit is in Pastorielaan in die Paarl.
Dit het by Caroline begin
Sestig jaar ná die herdenking van vroue wat teen die paswette betoog het, bied LAPA Uitgewers aan die lesers van Eersterust vier formidabele vroue ter viering van Vrouedag.
Augustusmaand is dan ook die maand waarop ons op vroueregte fokus.
Vandag, op 13 Augustus gaan Koelsoem Kamalie, Flori Schrikker, Sophia Kapp en Santie van der Merwe optree by die Eersterustbiblioteek.
RSG saai dit regstreeks uit.
Dit het alles by Caroline Marobie begin. Sy is LAPA se ontvangsdame en is ’n kranige leser, soos baie van haar vriendinne in Eersterust.
Caroline was mal oor Santie van der Merwe se boeke Gelyke kans en Vandat jy weg is. Sy het toe die behoefte uitgespreek dat Santie die inwoners van Eersterust kom toespreek.
Verskeie gesprekke het gevolg en uiteindelik het dit ’n veel groter geleentheid geword.
Santie het nou al weer ’n nuwe boek geskryf, en Eersterust se vroue gaan haar nou ontmoet.
Eersterus is nie ’n ryk gemeenskap nie, maar hulle lees.
LAPA, die ATKV en RSG bied dus met trots die volgende program aan:
Fatima Abdool gesels met die huiskokke Koelsoem Kamalie en Flori Schrikker van Kook saam Kaaps.
Christelle Webb-Joubert gesels met Sophia Kapp (Oorlewingsgids van ’n bedonnerde diva) en Santie van der Merwe (Anderkant vergeet).
Die verrigtinge word tussen 10:00 en 11:00 regstreeks op RSG uitgesaai.
Bioniese André maak skoonskip by ATKV Applous
André van der Merwe, Japie Gouws, van die ATKV, en begeleier Elzeth Germishuys
Wat doen ’n mens twee maande ná ’n dubbele hartaanval? Wel, as jou naam André van der Merwe is, dan kom maak jy gou maak skoonskip by ATKV Applous se finaal.
André het in Meimaand twee hartaanvalle gehad weens ’n vernouing in sy are. Twee operasies en twee stents later, moes hy die lewe weer in die oë leer kyk.
André van der Merwe kan egter nie lank stilsit en net kyk nie, hy tém die lewe; en hy leef vir sy musiek.
Op Saterdagaand, 6 Augustus, tydens die finaal van ATKV Applous vir meer ervare hoërskoolkore, het André gewys hoe goed hy kan terugbons; dié kêrel betree nie ’n verhoog nie, hy draf daarteen op.
Net voor die pouse het hy die splinternuwe seunskoor van Hoërskool Stellenberg gedirigeer. Ná die pouse het hy die meisieskoor van Hoërskool Stellenberg deur hulle repertoire gelei.
Kyk daardie tekkies
Die Hoërskool Stellenberg se seunskoor het aandag getrek in hulle bont tekkies en wit T-hemde. André was ook in tekkies. Dié koor is aangewys as die beste seunskoor.
Interessante grimering en ystervarkpenne
Die Hoërskool Stellenberg se meisieskoor is nou al bekend vir hulle grimering en die interessante gebruik van ystervarkpenne in hulle hare. Die koor is aangewys as die beste meisieskoor en het ook die trofee gewen as die beste koor van die aand.
Die algehele wenners met hul trofee
André weet dus hoe om ’n entrance te maak, maar dit is die klank, die tegniek en die absolute dissipline wat gemaak het dat beide sy kore wenners was in hulle afdelings, en dat die meisieskoor uiteindelik weer as die algehele wenners aangewys is.
‘n Informele oomblik ná die tyd
Vrouedagprogram met Martin Steyn en Rape Crisis
Op Vrouedag, Dinsdag 9 Augustus om 10:00, gesels Martin Steyn met Johann Myburgh oor sy nuwe roman, Swartval, op Radio Helderberg. Reinette Evans van Rape Crisis sal saam met hulle in die ateljee wees.
Almal kan wêreldwyd inskakel, klik hier, of op die grafika.
In sy nuutste roman Swartval neem Martin die protes verder.
Swartval is in die eerste plek ’n naelbytboek. Dit is ’n riller. Dié riller neem egter ook die etiese aspekte van die skrywer en die leser se omgang met die slagoffer in gedagte. Elke kopie van Swartval wat verkoop, sal ook ’n skenking aan Rape Crisis waarborg.